Ahmet_Shqarri
Ahmet Shqarri është gazetari i parë sportiv profesionist në historinë e medias shqiptare. U lind në qytetin e Peqinit, me 11.11.1943 dhe u rrit në një familje me tradita arsimore.Shkollën shtatë vjeçare e kreu në vendlindje,për të vazhduar më tej shkollën e mesme ushtarake "Skënderbej".Në vitet 1965 - 1969 kreu studimet e larta në Universitetin Shtetëror të Tiranës në fakultetin Histori-Filologji,dega gjuhë letërsi.Pastaj mbaron kursin e parë dy vjeçar të gazetarisë, duke u bërë një nga gazetarët e parë të diplomuar në Shqipëri. Sapo mbaroi studimet në vitin 1969, filloi punë në Radio Tirana si gazetar sportiv, punë të cilën e zhvilloi për rreth katër dekada. Ahmet Shqarri ka lëvruar me sukses të gjitha zhanret e gazetarisë dhe është autori i mijëra kronikave,reportazheve,shënimeve, editorialeve,fejtoneve,komenteve të ndryshme si dhe të transmetimeve të drejtpërdrejta dhe intervistave të panumërta, jo vetëm të problemeve sportive në RTSH,por dhe në të gjitha gazetat dhe revistat shqiptare,gjatë më shumë se gjysmë shekulli të karrierës së tij gazetareske. Veç emisioneve të shumta dhe të ndryshme në RTSH, përfshi këtu dokumentarë dhe filma me metrazh të shkurtër, Ahmet Shqarri është ideatori, krijuesi dhe realizuesi i emisionit radiofonik më të dëgjuar në Shqipëri : "Nga njëra ndeshje në tjetrën". Ky është vetmi emision i drejtpërdrejtë, për transmetimin e të gjitha ndeshjeve të futbollit shqiptar, që prej vitit 1983 dhe që e drejtoi për njëzet vjet rresht pa ndërprerje, duke qenë emisioni më i dëgjuar dhe më jetëgjatë në Shqipëri.Shqarri njihet si realizuesi i parë në Shqipëri dhe për transmetimet radiofonike dhe televizive të ndeshjeve të volejbollit, basketbollit, rretheve çiklistike të Shqiperisë dhe të sporteve të tjera. Në arritjet e shumta të tij janë dhe transmetimet e drejtpërdrejta radiofonike për herë të parë jashtë Shqipërisë, duke pasqyruar zhvillimin e ndeshjeve të kombëtares sonë të futbollit, por dhe të klubeve tona në rreth njëzet stadiume të botës. Mbetet në kujtesën e gazetarisë shqiptare dhe të publikut si transmetim i parë jashtë vendit ai i ndeshjes Flamurtari-Barcelona, në stadiumin magjik "Camp Nou". Ai është dhe autori i librit "Kujtimet e një gazetari sportiv", ku pasqyron përvojën e tij të gjatë dhe mbresat e shumta në  fushën e gazetarisë. Gazetari Ahmet Shqarri është dhe skenarist i disa filmave dokumentare për sportin si: "Lidhëset e këpucëve ose Shekullorët", "Mbretëresha e katrorëve", Filmin dokumentar "Qyteti i vogël me kampionë të mëdhenj" ia kushton qytetit të tij të lindjes, Peqinit dhe disa personaliteteve të shquar të këtij qyteti në fusha të ndryshme, ku personazhi kryesor është Kampioni i Botës për të rinj, Daniel Godelli, i pari që e fiton kete titull në historinë e sportit shqiptar. Si zv/president i shoqatës së shtypit Sportiv Shqiptar, që prej vitit 1992 e ka përfaqësuar këtë shoqatë në disa kongrese botërore të AIPS (Shoqata Ndërkombëtare e Gazetarëve Sportivë). Ka dhënë një kontribut të rëndësishëm, si gazetar sportiv dhe në kanale të ndryshme sportive, si analist apo komentator sportiv. Ka dhënë leksione të shumta në fakultetet e  gazetarisë në universitetet publike dhe private duke u bërë emblemë e gazetarisë shqiptare. Në karrierën e tij të gjatë është laureat i disa çmimeve në fushën e gazetarisë si: Çmimi "Anton Mazreku", medalja "Naim Frashëri", titulli "Mirënjohje e Qytetit" dhënë nga Bashkia e qytetit të Peqinit, si dhe dekoratën e lartë "Mirënjohje e Presidentit të Republikës" si dhe titullin "Mjeshtër i madh", po nga Presidenti i Republikës.